ปล่อยกู้มหึมา3.9หมื่นล้าน สร้างโรงไฟฟ้า
8 แบงก์ไทยเทศ ร่วมปล่อยกู้ก้อนมหึมา 3.9 หมื่นล้าน แก่กลุ่มกัลฟ์ เจพี สร้างโรงไฟฟ้าอุทัย
26 ต.ค. 2555

8 แบงก์ไทยเทศ ร่วมปล่อยกู้ก้อนมหึมา 3.9 หมื่นล้าน แก่กลุ่มกัลฟ์ เจพี สร้างโรงไฟฟ้าอุทัย 
สถาบันการเงินทั้งในและต่างประเทศ 8 แห่ง ประกอบด้วย ธนาคารกสิกรไทย ธนาคารกรุงเทพ ธนาคารไทยพาณิชย์ ธนาคารแลนด์ แอนด์ เฮ้าส์ ธนาคารเพื่อความร่วมมือระหว่างประเทศแห่งญี่ปุ่น (JBIC) ธนาคารเพื่อการพัฒนาเอเชีย (ADB) ธนาคารแห่งโตเกียว-มิตซูบิชิ ยูเอฟเจ (BTMU) และธนาคารซูมิโตโม มิตซุย แบงกิ้ง คอร์ปอเรชั่น (SMBC) ร่วมลงนามในสัญญาสนับสนุนทางการเงินทั้งเงินสกุลบาทและเงินเหรียญสหรัฐ รวมมูลค่า 3.9 หมื่นล้านบาท แก่บริษัท กัลฟ์ เจพี ยูที (Gulf JP UT Co., Ltd.) เพื่อใช้ในการพัฒนาโครงการโรงไฟฟ้าอุทัย ซึ่งเป็นโรงไฟฟ้าอิสระขนาดใหญ่ หรือ Independent Power Producer (IPP) กำลังการผลิต 1,600 เมกะวัตต์ ในนิคมอุตสาหกรรมโรจนะ อ.อุทัย จ.พระนครศรีอยุธยา
โรงไฟฟ้าดังกล่าว ใช้ก๊าซธรรมชาติเป็นเชื้อเพลิงหลักในการผลิตไฟฟ้าและจำหน่ายไฟฟ้าทั้งหมด ให้กับการไฟฟ้าฝ่ายผลิตแห่งประเทศไทย (กฟผ.) ตามสัญญาซื้อขายไฟฟ้า (PPA) ระยะยาว 25 ปี ทั้งนี้ คาดว่าโรงไฟฟ้าอุทัยจะสามารถดำเนินการเชิงพาณิชย์ได้ในปี 2558
ทั้งนี้ บริษัท กัลฟ์ เจพี ยูที เป็นบริษัทย่อยของบริษัท กัลฟ์ เจพี จัดตั้งขึ้นเพื่อดำเนินธุรกิจผลิตและจำหน่ายไฟฟ้าอิสระขนาดใหญ่ 1,600 เมกะวัตต์ ประเภทพลังความร้อน โดยโรงไฟฟ้าอุทัยถือเป็นโรงไฟฟ้า IPP 1 ใน 2 แห่งของกลุ่มกัลฟ์ เจพี